ஆருத்ராவாகிய நான் திருவைக் கொண்டிருக்கவில்லை. செல்வச் செழிப்பில்லாத நடைமுறைக்கும்,சராசரிக்கும் இடையில் கனவு காணும் கல்லூரியின் கடைமாணவன். பாடசாலை நாட்களை கூறுமிடத்து பாடசாலைப் பெயரும் சொல்லியாக வேண்டும். சாவகச்சேரி இந்துக்கல்லூரி. எட்டாம் வகுப்பு முடித்து ஒன்பதாம் வகுப்பு புதுமுக வகுப்பு. பதின்ம வயது எனக்கு. காதலின் வீரியமும் விஸ்தீரணமும் தெரியாத வயது. இரத்த அணுக்களில் கனவும் காட்சிகளும் குடிகொண்டிருந்த காலம். உண்மையிலேயே நீண்ட கனவுகளை நெடுதுயிலின்றி பகலில் காணும் பாக்கியம் பெற்ற காலங்கள். உங்களுக்கு சொல்வதனால் எனக்கொன்றும் ஆகப்போவதில்லை. இளையராஜா இசையமைத்ததை கூறுவதற்கு இவையெல்லாம் தேவைப்படுகின்றன.